નૌશાદ સાહેબે જીવનમાં બીજું કંઈ ન કર્યું હોત અને માત્ર ‘બૈજુ બાવરા’ અને ‘મોગલે આઝમનું’ સંગીત તૈયાર કર્યું હોત તો પણ હું તેમને દુનિયાના મહાન સંગીતકારોમાંના એક કહેત. બૈજુ પોતે શાસ્ત્રીય સંગીતના સૌથી મહાન કલાકારોમાંના એક હતા. અને એમનું જ દેસી રાગમાં લખેલ ગીત ‘આજ ગાવત મન મેરો’ નૌશાદજીએ ઉસ્તાદ અમિરખાનના મહાન સ્વરમાં રજુ કરી ફરી એકવાર અમર બનાવ્યું છે. પણ ગામડામાં જન્મેલ બૈજુ પ્રિયતમા અને ગ્રામજનો માટે માટે ‘શાસ્ત્રીય સંગીતનો વેદિયો’ નથી બનાવ્યો, અને તેને લોકસંગીતની ઢબે પણ ગાતો બતાવ્યો છે; તે સંગીતકારની (અને ફિલ્મ નિર્દેશક વિજય ભટ્ટની) કુશળતા બતાવે છે. ‘તુ ગંગાકી મૌજમેં’ જેવાં ગીતો તો ખરેખર લોકગીત બની ગયાં, અને આજે પણ એટલાં જ લોકપ્રિય છે.